Żagħżugħ ta’ 21 sena ngħata probation għal perjodu ta’ tliet snin wara li ammetta u skuża ruħu li seraq kartiera minn fuq anzjana ta’ 71 sena. Gareth Chlach minn Bormla ammetta l-akkużi kollha quddiem il-Maġistrat Nadine Lia li minbarra s-serq kienu jinkludu reat aggravat bi vjolenza. Huwa kien qed jiġi mixli wkoll li kiser kundizzjoni mogħtija lilu mill-Qorti u li sar reċediv. L-Ispetturi Fabian Fleri u Lydon Zammit qalu fil-Qorti li Ghlach seraq lil mara f’subway li tiġi taħt il-bypass f’Birkirkara fit-3 ta’ Jannar li għadda. Huwa kien identifikat minn cameras tas-CCTV u wara ġie arrestat, fejn ammetta kollox mal-Pulizija. L-Avukat George Anton Buttigieg talab lill-Qorti biex jiddiskuti l-każ flimkien mal-Prosekuzzjoni viċin il-bank tal-Maġistrat b’mod privat. Wara, Chlach, li huwa kaħħal, ammetta l-akkużi kollha miġjubin kontrih. Fil-Qorti rriżulta li l-ħati kkopera bis-sħiħ mal-Pulizija waqt l-interogazzjoni u li huwa għandu problemi soċjali. Il-Prosekuzzjoni qalet li Chlach “ għandu bżonn għajnuna u mhux ħabs.” Id-difiża qablet u qalet li l-ħati huwa konxju tal-ħażin li għamel u jinsab iddispjaċut ħafna. Il-Qorti poġġietu taħt probation għall-perjodu ta’ tliet snin u wissietu serjament bil-konsegwenzi jekk jikser l-ordni ta’ probation – li tinkludui ħabs. Huwa tpoġġa wkoll taħt ordni ta’ trattament għall-istess perjodu u li ma jaqlax inkwiet għal sena, nkella jiffaċċa multa ta’ €1,000. Perjodu ta’ tliet snin ordni ta’ protezzjoni nħarġet ukoll favur il-vittma.